CELEX: 52017DC0046
Language: da
Date: 2017-01-26
Title: FORSLAG TIL ÆNDRINGSBUDGET nr. 1 TIL DET ALMINDELIGE BUDGET FOR 2017 der ledsager forslaget om anvendelse af Den Europæiske Unions Solidaritetsfond med henblik på at yde bistand til Det Forenede Kongerige, Cypern og Portugal

EUROPA-KOMMISSIONEN
            Bruxelles, den 26.1.2017
            COM(2017) 46 final
            FORSLAG TIL ÆNDRINGSBUDGET nr. 1TIL DET ALMINDELIGE BUDGET FOR 2017
            der ledsager forslaget om anvendelse af Den Europæiske Unions Solidaritetsfond med henblik på at yde bistand til Det Forenede Kongerige, Cypern og Portugal
            
               
         
         
            
               Under henvisning til:
            
            
               –traktaten om Den Europæiske Unions funktionsmåde, særlig artikel 314, sammenholdt med traktaten om oprettelse af Det Europæiske Atomenergifællesskab, særlig artikel 106a,
            
            
               –Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget
                  1
               , særlig artikel 41,
            
            
               –Den Europæiske Unions almindelige budget for regnskabsåret 2017, der blev vedtaget den 1. december 2016
                  2
               ,
            
            
               forelægger Europa-Kommissionen hermed Europa-Parlamentet og Rådet forslag til ændringsbudget nr. 1 til budgettet for 2017.
            
            
               ÆNDRINGER I OVERSIGTEN OVER INDTÆGTER OG UDGIFTER EFTER SEKTION
            
            
               Ændringerne i oversigten over indtægter og udgifter efter sektion kan ses på EUR-Lex (
               
                  http://eur-lex.europa.eu/budget/www/index-en.htm
               
               ). En engelsk udgave af ændringerne i oversigten vedlægges til orientering som et budgetbilag.
            
            
               INDHOLDSFORTEGNELSE
            
            
            
               1.
                     Indledning
                     
            
            
               2.
                     Anvendelse af Den Europæiske Unions Solidaritetsfond
                     
            
            
               2.1Det Forenede Kongerige – oversvømmelser i 2016
            
            
               2.2Cypern – tørke og brande i 2016
            
            
               2.3Portugal – brande på Madeira i 2016
            
            
               3.
                     Finansiering
                     
            
            
               4.
                     Konklusion
                     
            
            
            
               1.Indledning
            
            
               Forslaget til ændringsbudget (FÆB) nr. 1 for 2017 vedrører anvendelsen af 71 524 810 EUR i forpligtelses- og betalingsbevillinger fra Den Europæiske Unions Solidaritetsfond. Midlerne skal anvendes i forbindelse med oversvømmelser i Det Forenede Kongerige, tørke og brande i Cypern og brande i Portugal.
            
         
         
            
               2.Anvendelse af Den Europæiske Unions Solidaritetsfond
            
            
               Efter en ufuldstændig ansøgning, der oprindeligt blev indgivet i februar 2016, modtog Kommissionen i september 2016 den endelige ansøgning om finansiel bistand fra Den Europæiske Unions Solidaritetsfond i forbindelse med oversvømmelser i Det Forenende Kongerige. I september 2016 modtog Kommissionen endvidere to ansøgninger om finansiel bistand fra Den Europæiske Unions Solidaritetsfond i forbindelse med tørke og brande i Cypern og brande i Portugal. 
            
            
               Kommissionens tjenestegrene har foretaget en grundig gennemgang af ansøgningerne i overensstemmelse med Rådets forordning (EF) nr. 2012/2002 om oprettelse af Den Europæiske Unions Solidaritetsfond
                  3
                (herefter benævnt "forordningen"), særlig artikel 2, 3 og 4. 
            
            
               De vigtigste punkter i vurderingen er opsummeret nedenfor.
            
            
               2.1Det Forenede Kongerige – oversvømmelser i 2016
            
            
               (1)I december 2015 til januar 2016 førte kraftig regn og stærk vind til oversvømmelser og skader på infrastrukturen, hvorved offentlige og private infrastrukturer, private hjem og landbrug blev ødelagt. I alt var 11 regioner
                  4
                i Det Forenede Kongerige berørt. Der opstod en række kraftige storme, såsom stormen Desmond den 5. og 6. december og stormen Eva den 24. december.
            
            
               (2)Oversvømmelserne er en naturkatastrofe og hører derfor ind under Den Europæiske Unions Solidaritetsfonds hovedanvendelsesområde.
            
            
               (3)Ansøgningen fra Det Forenede Kongerige blev oprindelig modtaget den 26. februar 2016, dvs. inden for fristen på 12 uger efter konstateringen af de første skader den 5. december 2016. Det Forenede Kongeriges myndigheder understregede i deres ansøgning, at skadeopgørelsen var ufuldstændig, og at de relevante tal kun var foreløbige. Den endelige, komplette ansøgning blev først indgivet den 22. september 2016, efter at Kommissionen i en formel meddelelse til Det Forenede Kongeriges myndigheder havde fastsat fristen til udgangen af september 2016.
            
            
               (4)Det Forenede Kongerige anmodede ikke om udbetaling af et forskud.
            
            
               (5)Det Forenede Kongeriges myndigheder har indledningsvis vurderet de samlede direkte skader som følge af katastrofen til 2 300 mio. EUR. I den endelige ansøgning af 22. september blev dette tal ajourført til 2 412,042 mio. EUR. Dette beløb svarer til 73 % af tærsklen for anvendelse af Den Europæiske Unions Solidaritetsfond i tilfælde af en "større katastrofe", der for Det Forenede Kongeriges vedkommende er på 3 312,242 mio. EUR i 2016 (dvs. 3 mia. EUR i 2011-priser). 
            
            
               (6)Da de samlede direkte skader ligger under tærsklen for anvendelse af Den Europæiske Unions Solidaritetsfond ved større katastrofer, blev ansøgningen forelagt og gennemgået på grundlag af kriterierne for "regionale katastrofer" som omhandlet i artikel 2, stk. 3, i forordningen, hvor der ved en "regional katastrofe" forstås en naturkatastrofe, som i en region på NUTS 2-niveau i en støtteberettiget stat medfører direkte skader, der overstiger 1,5 % af regionens BNP. Det Forenede Kongeriges ansøgning vedrører flere regioner på NUTS 2-niveau (se fodnoten ovenfor). De indberettede direkte skader på 2 412,042 mio. EUR svarer til 5,77 % af det vægtede BNP for de berørte regioner (41 784 mio. EUR baseret på 2014-tal) og overstiger tærsklen på 1,5 % som fastsat i artikel 2, stk. 3, i forordningen. Det Forenede Kongerige er derfor gennem sin ansøgning berettiget til et bidrag fra Den Europæiske Unions Solidaritetsfond.
            
            
               (7)Hvad angår virkningen og konsekvenserne af katastrofen, blev 16 143 husstande oversvømmet, og omkring 3 600 husholdninger måtte indkvarteres i andre boliger. Det Forenede Kongerige indberettede også, at 4 985 virksomheder blev ramt af oversvømmelser. I løbet af perioden blev 1 700 militærpersoner udkommanderet for at støtte rednings- og genopbygningsindsatsen. Der var til enhver tid ca. 700 militærpersoner til stede. Der blev udsendt oversvømmelsesvarsler, før oversvømmelserne satte ind, og hvor det var nødvendigt, blev mennesker evakueret fra deres hjem. Hvor det var muligt blev eksisterende oversvømmelsessikring forstærket, og der blev bygget mere end 5 km midlertidig oversvømmelsessikring. For at minimere skaderne blev der på forhånd opstillet 43 ekstra pumper i de berørte områder, og blokeringer i vandløb blev fjernet. Katastrofen havde en klar indvirkning på turistsektoren (f.eks. annulleringer af hotelreservationer, færre turister), idet 35 % af turismevirksomhederne i Nordengland blev berørt af oversvømmelserne. Også landbrugsbedrifter har lidt produktionstab. Følgerne er bl.a. skader på eller tab af udplantede og oplagrede afgrøder, manglende adgang til marker, udgifter til flytning af husdyr samt oprydningsarbejde. Imidlertid blev transportinfrastrukturen hårdest ramt. Vigtige broer blev beskadiget eller ødelagt. Således måtte West Coast Mainline, en vigtig jernbaneforbindelse mellem England og Skotland, tages ud af drift som følge af skaderne på Lamington-viadukten nær Lockerbie. 
            
            
               (8)Omkostningerne til nødhjælps- og genopretningstiltag, der er støtteberettigede i henhold til forordningens artikel 3, stk. 2, er af Det Forenede Kongeriges myndigheder blevet anslået til 408,232 mio. EUR og er fordelt på forskellige typer tiltag. Hovedparten af disse tiltag (mere end 338 mio. EUR) vedrører transportsektoren. Den næststørste andel vedrører sikringen af beskyttende infrastrukturer og beløber sig til mere end 32 mio. EUR. 
            
            
               (9)De berørte regioner er "mindre udviklede regioner", "overgangsregioner" og "mere udviklede regioner" under de europæiske struktur- og investeringsfonde (2014-2020). Det Forenede Kongeriges myndigheder erklærede, at deres tildeling fra Den Europæiske Landbrugsfond for Udvikling af Landdistrikterne anvendes på grundlag af ansøgninger til at støtte landbrugernes genopretning, og de har overført 12,5 mio. EUR til genopretning af landbrugets produktionspotentiale efter skader som følge af naturkatastrofer og katastrofale hændelser og indførelse af passende forebyggende foranstaltninger.
            
            
               (10)Hvad angår gennemførelsen af EU-lovgivning om forebyggelse og forvaltning af katastroferisici, pågår der i øjeblikket ingen overtrædelsesprocedure. Direktiv 2007/60/EF om vurdering og forvaltning af risikoen for oversvømmelser er i Det Forenede Kongerige gennemført ved de såkaldte "Flood Risk Regulations" fra 2009. Direktivet etablerer en ramme for foranstaltninger til reduktion af risikoen for oversvømmelsesskader på fællesskabsplan og giver medlemsstaterne mulighed for at anvende deres eksisterende vurderinger af risikoen for oversvømmelser og risikostyringsplaner for at opfylde direktivets krav. Miljøagenturet og andre myndigheder med ansvar for risikoforvaltning har så vidt muligt anvendt de allerede udarbejdede omfattende kort og planer vedrørende risikoen for oversvømmelser. De vil blive suppleret af risikostyringsplaner for oversvømmelser, der for første gang omfatter foranstaltninger til bekæmpelse af alle årsager til lokale oversvømmelser i England.
            
            
               (11)På datoen for indgivelse af ansøgningen var Det Forenede Kongerige ikke genstand for en overtrædelsesprocedure vedrørende EU-lovgivning med relation til denne katastrofes art.
            
            
               (12)Ifølge Det Forenede Kongeriges myndigheder er der ingen forsikringsdækning af de støtteberettigede omkostninger.
            
            
               2.2Cypern – tørke og brande i 2016
            
            
               (1)I perioden fra oktober 2015 til juni 2016 blev Cypern ramt af en periode med meget ringe nedbør kombineret med ekstremt høje temperaturer, hvilket medførte, at der udviklede sig en alvorlig tørke, som forårsagede fejlslagen høst, skov- og vegetationsbrande, vandmangel i landbruget og for befolkningen og deraf følgende problemer med vandforsyningssystemerne. I juni 2016 kulminerede situationen med to store naturbrande, der brød ud den 18. og 19. juni, og som hærgede et område på over 2 600 ha statsskov. 
            
            
               (2)Tørken og brandene er en naturkatastrofe og hører derfor ind under Den Europæiske Unions Solidaritetsfonds hovedanvendelsesområde.
            
         
         
            
               (3)Ansøgningen fra Cypern blev modtaget den 5. september 2016, dvs. inden for fristen på 12 uger efter konstateringen af de første skader den 14. juni 2016, hvor de første officielle foranstaltninger mod tørken blev iværksat. Efter anmodning fra Kommissionen blev der den 21. oktober 2016 fremsendt yderligere oplysninger, som bekræftede rigtigheden af denne dato. Ansøgningen blev derfor modtaget inden for den frist, der er fastsat i forordningen.
            
            
               (4)Cypern anmodede i sin ansøgning om udbetaling af forskud, jf. artikel 4a i forordningen. Den 17. november 2016 vedtog Kommissionen gennemførelsesafgørelse C(2016) 7572 om tildeling af et forskud på 10 % af det forventede finansielle bidrag fra fonden. Dette beløb på 729 876 EUR blev efterfølgende udbetalt til Cypern.
            
            
               (5)De cypriotiske myndigheder har vurderet de samlede direkte skader som følge af katastrofen til 180,803 mio. EUR. Beløbet svarer til 1,78 % af Cyperns bruttonationalindkomst (BNI) og overstiger tærsklen for anvendelse af Den Europæiske Unions Solidaritetsfond ved større katastrofer, som for Cyperns vedkommende er på 100,412 mio. EUR i 2016 (dvs. 0,6 % af BNI baseret på 2014-tal). Eftersom de anslåede direkte skader samlet overstiger denne tærskel for "større katastrofer", er katastrofen at betragte som en "større naturkatastrofe". 
            
            
               (6)Hvad angår virkningen og konsekvenserne af katastrofen, forårsagede vandmanglen alvorlige skader for landbruget, husholdningerne og miljøet. Den berørte i alt 374 landsbyer. I store dele af distrikterne Nicosia, Larnaca og Famagusta blev de regnbaserede afgrøder (f.eks. byg, hvede og andre ikkekunstvandede foderafgrøder) helt ødelagt. Vandtilførslen til vandreservoirer var stærkt reduceret, og særligt ved dæmningen Kouris, som er den vigtigste vandkilde for spildevandsrensningsanlæg og kunstvanding, opstod der mangel på vand. På grundlag af historiske data siden 1901 blev nedbørsmængden mellem oktober 2015 og juni 2016 målt til at være den sjette laveste i de sidste 104 år og den fjerde laveste i de sidste 50 år. Ud over de ovennævnte virkninger af tørken blev Cypern i midten af juni 2016 ramt af en hedebølge, der udløste to store skovbrande. Den første brand i Argaka hærgede et område på 763 ha af statsskoven Pafos. Den anden brand i Solea hærgede et område på 1 897 ha, hvoraf størstedelen ligger i statsskoven Adelfoi.
            
            
               (7)Omkostningerne til nødhjælps- og genopretningstiltag, der er støtteberettigede i henhold til forordningens artikel 3, stk. 2, er af de cypriotiske myndigheder blevet anslået til 49 mio. EUR og er fordelt på forskellige typer tiltag. Hovedparten af disse tiltag (mere end 46,082 mio. EUR) vedrører omkostningerne i forbindelse med indsættelse af beredskabstjenesterne mod naturbrande. Den næststørste andel, der vedrører omgående genopretning af berørte naturområder for at undgå de umiddelbare virkninger af jorderosion, beløber sig til 2,484 mio. EUR.
            
            
               (8)Den berørte region er en "mere udviklet region" under de europæiske struktur- og investeringsfonde (2014-2020). De cypriotiske myndigheder har ikke tilkendegivet over for Kommissionen, at de agter at omfordele midler fra programmer til genopretningstiltag under de europæiske struktur- og investeringsfonde. 
            
            
               (9)Hvad angår gennemførelsen af EU-lovgivning om forebyggelse og forvaltning af katastroferisici, pågår der i øjeblikket ingen overtrædelsesprocedure. Den relevante EU-lovgivning vedrørende skovbrande er Europa-Parlamentets og Rådets afgørelse nr. 1313/2013/EU af 17. december 2013 om en EU-civilbeskyttelsesmekanisme, særlig bestemmelserne i artikel 6 (risikostyring). For at overholde EU-retten blev der inden for rammerne af samarbejdsaftale nr. 21283-2003-10 SOSC ISP CY mellem Det Fælles Forskningscenter (FFC) under Europa-Kommissionen og Republikken Cyperns skovdirektorat udarbejdet et brandrisikokort for Cypern. Katastroferisikostyringen i forbindelse med tørke i landbruget i henhold til Europa-Parlamentets og Rådets forordning (EU) nr. 1305/2013 foreskriver oprettelse og anvendelse af et indkomststabiliseringsredskab under den fælles landbrugspolitik. Cypern erklærede, at landet ikke har til hensigt at anvende indkomststabiliseringsredskabet.
            
            
               (10)På datoen for indgivelse af ansøgningen var Cypern ikke genstand for en overtrædelsesprocedure vedrørende EU-lovgivning med relation til denne naturkatastrofes art.
            
            
               (11)Ifølge de cypriotiske myndigheder er der ingen forsikringsdækning af de støtteberettigede omkostninger.
            
            
               2.3Portugal – brande på Madeira i 2016
            
            
               (1)I perioden mellem den 8. og den 13. august 2016 blev den portugisiske ø Madeira ramt af store naturbrande, der hærgede et område på 6 000 hektar. Brandene var udløst af høje temperaturer, meget stærk vind og ekstremt lav luftfugtighed. De førte til ødelæggelse af vigtige offentlige infrastrukturer, offentlige bygninger, private hjem og virksomheder og til skader i landbruget.
            
            
               (2)Brandene er en naturkatastrofe og hører derfor ind under Den Europæiske Unions Solidaritetsfonds hovedanvendelsesområde.
            
            
               (3)Ansøgningen fra Portugal blev modtaget den 21. september 2016, dvs. inden for fristen på 12 uger efter konstateringen af de første skader den 8. august 2016. Ansøgningen blev derfor modtaget inden for den frist, der er fastsat i forordningen.
            
            
               (4)Portugal anmodede i sin ansøgning om udbetaling af forskud, jf. artikel 4a i forordningen. Den 9. november 2016 vedtog Kommissionen gennemførelsesafgørelse C(2016) 7250 om tildeling af et forskud på 10 % af det forventede finansielle bidrag fra fonden. Dette beløb på 392 500 EUR blev efterfølgende udbetalt til Portugal.
            
            
               (5)De portugisiske myndigheder har vurderet de samlede direkte skader som følge af katastrofen til 157 mio. EUR. Dette beløb svarer til kun 15 % af tærsklen for anvendelse af Den Europæiske Unions Solidaritetsfond i tilfælde af en "større katastrofe", der for Portugals vedkommende ligger på 1 026,714 mio. EUR i 2016 (0,6 % af de 171 119 mio. EUR baseret på 2014-priser). 
            
            
               (6)Da de samlede direkte skader ligger under tærsklen for anvendelse af Den Europæiske Unions Solidaritetsfond ved større katastrofer, blev ansøgningen forelagt og gennemgået på grundlag af kriterierne for "regionale katastrofer" som omhandlet i artikel 2, stk. 3, i forordningen, hvor der ved en "regional katastrofe" forstås en naturkatastrofe, som i en region på NUTS 2-niveau i en støtteberettiget stat medfører direkte skader, der overstiger 1,5 % af regionens BNP. Den portugisiske ansøgning vedrører øen Madeira (PT30 – Região Autónoma da Madeira), der er en region i den yderste periferi, jf. artikel 349 i traktaten om Den Europæiske Unions funktionsmåde. Derfor anvendes en BNP-tærskel på 1 %. De indberettede direkte skader på 157 mio. EUR svarer til 3,84 % af regionens BNP (4 085 mio. EUR baseret på 2014-tal) og overstiger dermed tærsklen på 1 % som omhandlet i artikel 2, stk. 3, i forordningen. Portugal er derfor gennem sin anmodning berettiget til et bidrag fra Den Europæiske Unions Solidaritetsfond.
            
            
               (7)Hvad angår virkningen og konsekvenserne af katastrofen, blev hovedstaden Funchal og kommunen Calheta hårdt ramt med alvorlige følger for indbyggernes hverdag og ejendom. Der var tre dødsofre. Brandene hærgede et område på 6 000 hektar, hvoraf 560 hektar er beskyttede områder, der hører under Natura 2000-nettet. Den berømte historiske ejendom Quinta do Monte, der ejes af staten, blev også beskadiget. Desuden har Portugal indberettet skader på 233 boliger, hvoraf 154 blev fuldstændig ødelagt. En række landbrugsejendomme, 24 virksomheder og fem hoteller blev beskadiget såvel som en lokal skole og et sygehus. Derudover blev den grundlæggende infrastruktur ramt, f.eks. elledninger til 400 forbrugere.
            
            
               (8)Omkostningerne til nødhjælps- og genopretningstiltag, der er støtteberettigede i henhold til forordningens artikel 3, stk. 2, er af de portugisiske myndigheder blevet anslået til 7,347 mio. EUR og er fordelt på forskellige typer tiltag. Hovedparten af disse tiltag (mere end 1,816 mio. EUR) vedrører omkostninger til midlertidig indkvartering. Den næststørste andel vedrører oprydningstiltag og beløber sig 1,756 mio. EUR. 
            
            
               (9)Den berørte region er en "mindre udviklet region" under de europæiske struktur- og investeringsfonde (2014-2020). De portugisiske myndigheder har tilkendegivet over for Kommissionen, at de agter at omfordele midler fra programmer til genopretningstiltag under de europæiske struktur- og investeringsfonde. 
            
            
               (10)Hvad angår gennemførelsen af EU-lovgivning om forebyggelse og forvaltning af katastroferisici, pågår der i øjeblikket ingen overtrædelsesprocedure. I den portugisiske ansøgning gives der en oversigt over de gældende forebyggelsesforanstaltninger. Eksempelvis har det portugisiske ministerråd i 2015 i sin beslutning nr. 56/2015, der blev offentliggjort i Den Portugisiske Republiks statstidende nr. 147 af 30. juli 2015, vedtaget en strategisk ramme for klimapolitikken, et nationalt program for klimaændringer og en national strategi for tilpasning til klimaændringer – strategiske dokumenter, der er i overensstemmelse med EU-lovgivningen om forebyggelse og forvaltning af katastroferisici med relation til skovbrande som naturkatastrofer. 
            
         
         
            
               (11)På datoen for indgivelse af anmodningen var Portugal ikke genstand for en overtrædelsesprocedure vedrørende EU-lovgivning med relation til denne naturkatastrofes art.
            
            
               (12)Ifølge de portugisiske myndigheder er der ingen forsikringsdækning af de støtteberettigede omkostninger med undtagelse af et allerede fastsat beløb på 360000 EUR.
            
            
               3.Finansiering
            
            
               Metoden til beregning af støtten fra Den Europæiske Unions Solidaritetsfond blev fastsat i Den Europæiske Unions Solidaritetsfonds årsberetning for 2002-2003 og godkendt af Rådet og Europa-Parlamentet.
            
            
               Eftersom solidaritet var den helt afgørende begrundelse for at oprette fonden, mener Kommissionen, at støtten fra fonden bør være progressiv. Det betyder, at den del af skaderne, der ligger over tærsklen for anvendelse af fonden i forbindelse med "større katastrofer" (dvs. 0,6 % af BNI eller 3 mia. EUR i 2011-priser, idet det laveste af beløbene anvendes), i overensstemmelse med tidligere praksis bør medføre en højere støtteintensitet end skader op til tærsklen. De satser, der hidtil er blevet anvendt til beregning af tildelingerne ved større katastrofer, er 2,5 % for de samlede direkte skader under tærsklen for større katastrofer og 6 % for skader over tærsklen. For regionale katastrofer og katastrofer, der godkendes i henhold til "nabolandsbestemmelsen", er satsen på 2,5 %. 
            
            
               Støttebeløbene fra Den Europæiske Unions Solidaritetsfond må ikke overstige de anslåede samlede omkostninger til de støtteberettigede tiltag som omhandlet i de respektive stykker (5) ovenfor for Det Forenede Kongerige, Cypern og Portugal.
            
            
               Ved beregningen af det samlede støttebeløb fra Den Europæiske Unions Solidaritetsfond blev der for Det Forenede Kongerige og Portugal anvendt en sats på 2,5 %, da de samlede direkte skader ligger under de respektive tærskler for større katastrofer. For Cypern blev der anvendt en sats på 2,5 % op til tærsklen for større katastrofer, mens der for den del af de samlede direkte skader, der ligger over denne tærskel, blev anvendt en sats på 6 %.
            
            
               Kommissionen foreslår derfor at anvende de samme procentsatser og at tildele følgende støttebeløb:
            
            
               
            
                     
                        Katastrofe
                     
                  
                  
                     
                        Samlede direkte skader 
                        
                     
                     
                     
                     
                        (mio. EUR)
                     
                  
                  
                     
                        Anvendt tærskel for regionale katastrofer
                     
                     
                     
                     
                        (mio. EUR)
                     
                  
                  
                     
                        Anvendt tærskel for større katastrofer
                     
                     
                     
                     
                     
                        (mio. EUR)
                     
                  
                  
                     
                        2,5 % af de samlede direkte skader op til tærsklen for større katastrofer
                     
                     
                     
                        (EUR)
                     
                  
                  
                     
                        6 % af de samlede direkte skader over tærsklen for større katastrofer
                     
                     
                        (EUR)
                     
                  
                  
                     
                        Samlet foreslået støttebeløb
                        
                     
                     
                     
                        (EUR)
                     
                  
               
                     
                        Det Forenede Kongerige – oversvømmelser i 2016 (regional katastrofe)
                     
                  
                  
                     
                        2 412,042
                     
                  
                  
                     
                     
                        626,764
                     
                     
                  
                  
                     
                     
                        ikke relevant
                     
                  
                  
                     
                        60 301 050
                     
                  
                  
                     
                     
                        -
                     
                  
                  
                     
                        60 301 050
                     
                  
               
                     
                        Cypern – tørke og brande i 2016 (større katastrofe)
                     
                  
                  
                     
                        180,803
                     
                  
                  
                     
                        ikke relevant
                     
                  
                  
                     
                     
                        101,412
                     
                  
                  
                     
                        2 535 300
                     
                  
                  
                     
                     
                        4 763 460
                     
                  
                  
                     
                        7 298 760
                     
                  
               
                     
                        Portugal – brande på Madeira i 2016 (regional katastrofe)
                     
                  
                  
                     
                        157,000
                     
                  
                  
                     
                        40,850
                     
                  
                  
                     
                     
                        ikke relevant
                     
                  
                  
                     
                        3 925 000
                     
                  
                  
                     
                        -
                     
                  
                  
                     
                        3 925 000
                     
                  
               
                     
                     
                        I ALT
                     
                  
                  
                     
                     
                        71 524 810
                     
                  
               
               Dette er det første forslag til afgørelse om anvendelse af Den Europæiske Unions Solidaritetsfond i 2017. Ved begyndelsen af 2017 står der et beløb på i alt 1 115 121 612 EUR til rådighed for anvendelse af Den Europæiske Unions Solidaritetsfond, hvilket svarer til summen af tildelingen for 2017 på 563 081 210 EUR (dvs. 500 000 000 EUR i 2011-priser) i overensstemmelse med artikel 10, stk. 1, i forordningen om fastlæggelse af den flerårige finansielle ramme
                  5
                (FFR-forordningen) plus den samlede tildeling for 2016 på 552 040 402 EUR (dvs. 500 000 000 EUR i 2011-priser), der var uudnyttet og i overensstemmelse med artikel 10, stk. 2, i FFR-forordningen blev fremført for ét år. 
            
            
               Da det foreslåede, samlede støttebeløb er lavere end det samlede beløb, der er til rådighed for anvendelsen af Den Europæiske Unions Solidaritetsfond i 2017, er FFR-forordningens bestemmelser om lofter overholdt. 
            
            
               4.Konklusion 
            
            
               Kommissionen foreslår at anvende Den Europæiske Unions Solidaritetsfond til fordel for de tre tilfælde vedrørende Det Forenede Kongerige, Cypern og Portugal som anført ovenfor og at ændre budgettet for 2017 ved at forhøje artikel 13 06 01 Bistand til medlemsstaterne i forbindelse med en større naturkatastrofe, som har en alvorlig indvirkning på borgernes livsvilkår, det naturlige miljø eller økonomien med 71 524 810 EUR i både forpligtelses- og betalingsbevillinger.
            
            
               Da Den Europæiske Unions Solidaritetsfond som defineret i FFR-forordningen er et særligt instrument, skal de tilsvarende bevillinger opføres på budgettet uden for de tilsvarende lofter i FFR.
            
            
               Kommissionen er overbevist om, at beløbet på 71 524 810 EUR i betalingsbevillinger kan omfordeles inden for 2017-budgettet. På dette tidlige stadium af budgetgennemførelsen kan Kommissionen imidlertid endnu ikke fastslå, præcis hvorfra bevillingerne skal trækkes. Kommissionen foreslår derfor at opføre en negativ reserve af betalingsbevillinger i dette FÆB for artikel 40 03 01 med et beløb på 71 524 810 EUR.
            
            
               I overensstemmelse med finansforordningens
                  6
                artikel 47 vil Kommissionen snarest muligt reducere den negative reserve gennem overførsel af bevillinger fra andre budgetposter i overensstemmelse med den procedure, der er fastlagt i artikel 26 og artikel 27 i samme forordning.
            
         
         
            
                  
                     (1)
                  EUT L 298 af 26.10.2012, s. 1.
               
               
                  
                     (2)
                  EUT L XX af XX.XX.2017.
               
               
                  
                     (3)
                   
                        Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EFT L 311 af 14.11.2002, s. 3) som ændret ved Europa-Parlamentets og Rådets forordning (EU) nr. 661/2014 af 15. maj 2014 (EUT L 189 af 27.6.2014, s.143).
               
               
                  
                     (4)
                   UKC2-Northumberland, UKD1-Cumbria, UKD3-Great Manchester, UKD4-Lancashire, UKE2-North Yorkshire, UKE4-West Yorkshire, UKL1-West Wales and the Valleys, UKM2-Eastern Scotland, UKM3-South Western Scotland, UKM5-North Eastern Scotland og UKN0-Northern Ireland.
               
               
                  
                     (5)
                  Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 (EUT L 347 af 20.12.2013, s. 884).
               
               
                  
                     (6)
                  EUT L 298 af 26.10.2012, s. 1.